|  |  |  |
| --- | --- | --- |
| ΕΘΝΙΚΟ ΜΕΤΣΟΒΙΟΠΟΛΥΤΕΧΝΕΙΟ**Σχολή Αγρονόμων & Τοπογράφων Μηχανικών - Μηχανικών Γεωπληροφορικής**ΓΕΩΠΛΗΡΟΦΟΡΙΚΗΜΕΤΑΠΤΥΧΙΑΚΟ ΠΡΟΓΡΑΜΜΑ |  | NATIONAL TECHNICAL UNIVERSITY OF ATHENS**School of Rural, Surveying &****Geoinformatics Engineering** GEOINFORMATICS POST-GRADUATE PROGRAMME |

**Πρόσκληση υποβολής αιτήσεων υποψηφίων Μεταπτυχιακών Φοιτητών**

**για το Ακαδημαϊκό Έτος 2023-2024**

**Οργάνωση**

Η Σχολή Αγρονόμων & Τοπογράφων Μηχανικών - Μηχανικών Γεωπληροφορικής (ΑΤΜ-ΜΓ) του Εθνικού Μετσόβιου Πολυτεχνείου, σε συνεργασία με τις Σχολές Ηλεκτρολόγων Μηχανικών και Μηχανικών Υπολογιστών (ΗΜ&ΜΥ) και Μεταλλειολόγων – Μεταλλουργών Μηχανικών (ΜΜΜ), καλούν τους ενδιαφερόμενους να υποβάλουν αίτηση για τη συμμετοχή τους στο ΔΠΜΣ Γεωπληροφορική για το ακαδημαϊκό έτος 2023-2024.

Το ΔΠΜΣ Γεωπληροφορική έχει ενταχθεί στο πρόγραμμα διεθνοποίησης των μεταπτυχιακών σπουδών του ΕΜΠ με σκοπό τη συμμετοχή φοιτητών και από το εξωτερικό, καθώς και την προβολή των εκπαιδευτικών και ερευνητικών δράσεων του ΕΜΠ. Το έργο “Υποστήριξη Δράσεων Διεθνοποίησης Μεταπτυχιακών Σπουδών Εθνικού Μετσόβιου Πολυτεχνείου” (MIS 5161485) συγχρηματοδοτείται από την Ελλάδα και την Ευρωπαϊκή Ένωση ΕΚΤ μέσω του Επιχειρησιακού Προγράμματος “Ανάπτυξη Ανθρώπινου Δυναμικού, Εκπαίδευση και Δια Βίου Μάθηση”. Στο πλαίσιο αυτό, με την υλοποίηση των δράσεων η διδασκαλία θα πραγματοποιείται αποκλειστικά στην αγγλική γλώσσα.

**Γνωστικό αντικείμενο**

Το ΔΠΜΣ λειτουργεί από το 1998 και έχει ως στόχο τη διεπιστημονική εμβάθυνση των Διπλωματούχων Μηχανικών και πτυχιούχων άλλων ΑΕΙ της χώρας ή της αλλοδαπής στο δυναμικό και διεπιστημονικό πεδίο της Γεωπληροφορικής. Επικεντρώνεται γύρω από τις τεράστιες δυνατότητες των γεωχωρικών δεδομένων, φέρνοντας επανάσταση στον τρόπο με τον οποίο συλλέγουμε, γεωαναφέρουμε, ερμηνεύουμε, χαρτογραφούμε, διαχειριζόμαστε και κατανοούμε πληροφορίες που σχετίζονται με το φυσικό, τεχνικό και κοινωνικοοικονομικό περιβάλλον. Επιπλέον, εμβαθύνει στη χωρική ανάλυση και τον σχεδιασμό, καθώς και στην ανάπτυξη διαφόρων γεωχωρικών εφαρμογών με τη χρήση μεθόδων και τεχνολογιών αιχμής, ιδίως στον τομέα της Πληροφορικής.

**Διάρθρωση προγράμματος**

Το ΔΠΜΣ διαρκεί κατ’ ελάχιστον τρία (3) εξάμηνα και αντιστοιχεί σε 90 διδακτικές μονάδες/ECTS, με έναρξη τον **Οκτώβριο** εκάστου έτους. Η μέγιστη διάρκεια φοίτησης είναι δύο (2) έτη, υπολογιζόμενη από την κανονική εγγραφή στο ΔΠΜΣ (δηλαδή χωρίς την παρακολούθηση προαπαιτούμενων μαθημάτων, στην περίπτωση που αυτά απαιτούνται). Το ΔΠΜΣ περιλαμβάνει πρόγραμμα μεταπτυχιακών μαθημάτων κορμού και ειδίκευσης καθώς και εκπόνηση μεταπτυχιακής εργασίας. Η επιτυχής ολοκλήρωση του Προγράμματος οδηγεί στη λήψη Διπλώματος Μεταπτυχιακών Σπουδών στη Γεωπληροφορική (Master of Science in Geoinformatics).

**Κατηγορίες πτυχιούχων που γίνονται δεκτοί**

Στο ΔΠΜΣ γίνονται δεκτοί Διπλωματούχοι Αγρονόμοι και Τοπογράφοι Μηχανικοί – Μηχανικοί Γεωπληροφορικής, καθώς και:

* Απόφοιτοι Σχολών/Τμημάτων άλλων Πολυτεχνικών Σχολών της Χώρας.
* Απόφοιτοι λοιπών ΑΕΙ της χώρας, θετικής/τεχνολογικής κυρίως κατεύθυνσης.
* Απόφοιτοι ΑΕΙ του εξωτερικού αναγνωρισμένων από τον ΔΟΑΤΑΠ, με σπουδές θετικής/τεχνολογικής κυρίως κατεύθυνσης.
* Δεκτοί γίνονται επίσης και τελειόφοιτοι των ιδίων Σχολών/Τμημάτων με την προϋπόθεση ότι θα αποφοιτήσουν την περίοδο Σεπτεμβρίου 2023.

Οι ενδιαφερόμενοι θα πρέπει να γνωρίζουν αποδεδειγμένα την Αγγλική γλώσσα. Απαραίτητη είναι η γνώση βασικών στοιχείων Πληροφορικής, ενώ θα συνεκτιμηθεί και η γνώση γλώσσας Προγραμματισμού (π.χ. εκ των Python, R, JavaScript,  Java, C/C++, C#, ...), ή γνώση ενός λογισμικού GIS, ή ενός υπολογιστικού / προγραμματιστικού εργαλείου, όπως MATLAB.

Το ΔΠΜΣ “Γεωπληροφορική”, για το ακαδημαϊκό έτος 2023–2024, θα απορροφήσει κατ’ ελάχιστον είκοσι (20) Μεταπτυχιακούς Φοιτητές. Η επιλογή των μεταπτυχιακών φοιτητών θα γίνει ως ο νόμος ορίζει με συνεκτίμηση των προσόντων τους όπως αυτά προκύπτουν από τα στοιχεία που υποβάλλονται, όπως είναι ο βαθμός διπλώματος/πτυχίου, η συνάφεια με το επιστημονικό αντικείμενο του ΔΠΜΣ, η τεκμηρίωση του ενδιαφέροντός τους για αυτό, η εμπειρία τους, η γνώση της αγγλικής γλώσσας και οι δεξιότητες πληροφορικής, και οι συστατικές επιστολές. Είναι πιθανόν υποψήφιοι να κληθούν και σε προσωπική συνέντευξη, το αποτέλεσμα της οποίας θα συμπληρώσει την εικόνα για την προσωπικότητα και καταλληλότητα των υποψηφίων και την ικανότητά τους για μεταπτυχιακές σπουδές και έρευνα.

Για τη συμμετοχή στο διεθνοποιημένο Πρόγραμμα δεν προβλέπεται καταβολή διδάκτρων για τους φοιτητές εντός ΕΕ. Για τους φοιτητές εκτός ΕΕ προβλέπεται καταβολή τελών φοίτησης ύψους 500 ευρώ ανά εξάμηνο σπουδών.

**Υποβολή υποψηφιοτήτων**

Οι ενδιαφερόμενοι καλούνται **να υποβάλουν ηλεκτρονικά (σε μορφή pdf)** τα παρακάτω δικαιολογητικά, στη Γραμματεία της Σχολής Αγρονόμων & Τοπογράφων Μηχανικών - Μηχανικών Γεωπληροφορικής, **στο e-mail:**

**dpmsaitiseis@survey.ntua.gr, μέσω WeTransfer, έως και την Παρασκευή 21 Ιουλίου 2023:**

1. Αίτηση υποψηφιότητας, που είναι αναρτημένη στην ιστοσελίδα του ΔΠΜΣ, καθώς και αιτιολόγηση στην αίτηση, του λόγου επιλογής του συγκεκριμένου ΔΠΜΣ.
2. Αντίγραφο διπλώματος ή πτυχίου, με αναλυτική βαθμολογία.
3. Υπεύθυνη Δήλωση του Ν. 1599/86 (για τους τελειόφοιτους), στην οποία θα δηλώνεται ότι θα προσκομίσουν τα απαραίτητα δικαιολογητικά μέχρι τις ανωτέρω προβλεπόμενες ημερομηνίες.
4. Αποδεικτικό εξοικείωσης με την Αγγλική τουλάχιστον γλώσσα.
5. Αναλυτικό βιογραφικό σημείωμα, στο οποίο θα αναφέρονται αναλυτικά οι τίτλοι σπουδών και ενδεχόμενες επαγγελματικές ή ερευνητικές δραστηριότητες.
6. Δύο (2) συστατικές επιστολές (χρησιμοποιώντας τη φόρμα που είναι αναρτημένη στην ιστοσελίδα του ΔΠΜΣ). Ο υποψήφιος αφού συμπληρώσει την πρώτη σελίδα τη στέλνει στον αξιολογητή. Ο αξιολογητής συμπληρώνει τα υπόλοιπα πεδία της φόρμας και τη στέλνει ηλεκτρονικά στο **e-mail:** **epal@survey.ntua.gr****.** Συστατικές επιστολές που δεν ακολουθούν την αναρτημένη φόρμα και την αναγραφόμενη διαδικασία αποστολής, δεν θα γίνονται δεκτές.
7. Φωτοτυπία αστυνομικής ταυτότητας ή διαβατηρίου.
8. Μια (1) πρόσφατη φωτογραφία.

**Οι ενδιαφερόμενοι τελειόφοιτοι οι οποίοι αναμένεται να τελειώσουν τον Σεπτέμβριο του 2023, πέραν της αρχικής αίτησης υποψηφιότητας, θα πρέπει να (α) υποβάλουν ηλεκτρονικά όλα τα απαραίτητα δικαιολογητικά πριν την αξιολόγηση για την επιλογή τους (συγκεκριμένα για φέτος μέχρι 8 Σεπτεμβρίου 2023) και (β) υποβάλουν ηλεκτρονικά βεβαίωση της εξεταστικής επιτροπής ότι έχουν εξετασθεί επιτυχώς στη διπλωματική τους εργασία πριν την έναρξη των μεταπτυχιακών μαθημάτων.**

Το Μεταπτυχιακό Πρόγραμμα **απαιτεί πλήρη παρακολούθηση και απασχόληση** κατά τη διάρκεια της εβδομάδας δηλ. σε εργάσιμες μέρες και ώρες.

Η αξιολόγηση των υποψηφιοτήτων προγραμματίζεται περί **το τέλος Σεπτεμβρίου 2023**, οπότε και θα γίνει η τελική επιλογή.

Περισσότερες πληροφορίες παρέχονται στους ενδιαφερόμενους από τη Γραμματεία του ΔΠΜΣ “Γεωπληροφορική”, κα. Ε. Παλιάτσου, τηλ. 2107722724, από τη Γραμματεία της Σχολής ΑΤΜ-ΜΓ, κα. Α. Δοντά, τηλ. 2107722781 και από το διαδίκτυο (<http://geoinformatics.ntua.gr>, email: epal@survey.ntua.gr).

Πολυτεχνειούπολη Ζωγράφου, 13/06/2023

Ο Διευθυντής του ΔΠΜΣ

Καθ. M. Κάβουρας